Magʻoki attori masjidi
39°46′23″N 64°25′0″E﻿ / ﻿39.77306°N 64.41667°E﻿ / 39.77306; 64.41667 Magʻoki attori masjidi — oʻrta asr meʼmorchiligi yodgorligi, Buxorodagi tarixiy, 12—16-asrlarga oid ustunli gumbazli masjid. Yer sathidan 4,5 metrdan koʻproq pastda joylashgan. Oʻymakor bezaklari bilan mashhur. Buxoro yodgorliklarining bugungi kungacha saqlanib qolganlar orasidagi eng qadimiysi. Magʻokda (chuqurlikda) hamda attor bozorlari yaqinida joylashgani sababli Magʻoki attori masjidi deb nomlangan. Shahar markazida, Shahriston va Shohrud kanali oraligʻida, Toqi Sarrofon savdo gumbazi xududida, islomgacha boʻlgan davrdan 1930-yillargacha faoliyat koʻrsatgan bozorlar hududida joylashgan. Qadimgi 4 ustunli Moh masjidi (IX asr) oʻrnida XII asrda eski loyiha asosida qayta qurilgan (1934-yilda arxeologik tadqiqotlar natijasida aniqlangan). XIV asrda taʼmirlangan, XV asrda peshtoqining yuqori qismi buzilgan. 1993-yilda „Buxoro shahrining tarixiy markazi“ tarkibida UNESCOning O‘zbekistondagi Butunjahon merosi ro‘yxatiga kiritilgan va hozirda uning oʻrnida gilam mahsulotlari muzeyi joylashgan.